b"\n_START_ARTICLE_\nBenib\xc3\xa9der\n_START_PARAGRAPH_\nBenib\xc3\xa9der era una antiga alqueria, hui desapareguda, que estava situada al terme municipal de Xal\xc3\xb3, a la comarca de la Marina Alta, al Pa\xc3\xads Valenci\xc3\xa0.\n_START_SECTION_\nEtimologia\n_START_PARAGRAPH_\nEl top\xc3\xb2nim d'aquesta alqueria significa els descendents de B\xc3\xa9der. B\xc3\xa9der \xc3\xa9s la forma valencianitzada de l'antrop\xc3\xb2nim \xc3\xa0rab Badr (o Bedr), que era un nom prou freq\xc3\xbcent a Al-Andalus. Aquest B\xc3\xa9der seria molt probablement un avantpassat com\xc3\xba de les fam\xc3\xadlies musulmanes que vivien a l'antiga alqueria.\n_START_SECTION_\nBenib\xc3\xa9der en her\xc3\xa8ncia\n_START_PARAGRAPH_\nL'alqueria de Benib\xc3\xa9der \xc3\xa9s esmentada en diversos documents del segle XV, tots ells relacionats amb el poeta Ausi\xc3\xa0s March, ja que Benib\xc3\xa9der era una de les possessions que integraven el dot de na Isabel, la seua muller, que pertanyia al llinatge gandienc dels Martorell. L'escriptor Joanot Martorell era el seu germ\xc3\xa0 i, per tant, cunyat del poeta de Beniarj\xc3\xb3. Al dos anys de casar-s'hi i sense haver tingut descend\xc3\xa8ncia, na Isabel traspass\xc3\xa0 i en March heret\xc3\xa0 Benib\xc3\xa9der per expressa voluntat testament\xc3\xa0ria de la seua esposa.\n_START_SECTION_\nLa venda de Benib\xc3\xa9der\n_START_PARAGRAPH_\nL'any 1444 en March vengu\xc3\xa9 l'alqueria de Benib\xc3\xa9der a n'Agn\xc3\xa9s de Portugal, l'esposa d'en Gon\xc3\xa7al d'\xc3\x8dxer, Comanador de Muntalb\xc3\xa0. Es creu que el poeta prengu\xc3\xa9 la decisi\xc3\xb3 de vendre Benib\xc3\xa9der i les altres alqueries de la Vall de Xal\xc3\xb3 degut als constants enfrontaments amb els seus excunyats Joanot i Galceran Martorell. El preu total de l'adquisici\xc3\xb3 fou de 22.000 sous, i la compradora pag\xc3\xa0 5.500 sous en el moment de la venda i la resta foren carregats en un censal a favor d'en March.\n_START_SECTION_\nLocalitzaci\xc3\xb3 incerta\n_START_PARAGRAPH_\nActualment, no es coneix la localitzaci\xc3\xb3 exacta dins del terme de Xal\xc3\xb3 del lloc on s'assentava Benib\xc3\xa9der, per\xc3\xb2 s\xc3\xad que se sap que al segle XV estava habitat per musulmans que es regien per costums i usos propis denominats \xc3\x87una e Xara, i que n'Ausi\xc3\xa0s March jur\xc3\xa0 respectar-los quan prengu\xc3\xa9 possessi\xc3\xb3 de l'her\xc3\xa8ncia de la seua esposa. A m\xc3\xa9s de Benib\xc3\xa9der, na Isabel li transmet\xc3\xa9 els llocs del R\xc3\xa0fol de Xal\xc3\xb3, Cuta, Traella i el R\xc3\xa0fol de Famut."